Diari Oficial de la Generalitat Valenciana


Sumari del DOGV 3437, del 18-02-1999 (1999/1337)

DECRET 24/1999, de 9 de febrer, del Govern Valencià, pel qual es transforma el conservatori superior de Música Òscar Esplà d’Alacant i es crea un conservatori professional de Música.
--------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1999/02/09/24/dof/vci/html**

### Dades del document

Número de DOGV
:   3437

Data del DOGV
:   18-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/1337


Data del document
:   09-02-1999

Organisme emissor
:   Conselleria de Cultura, Educació i Ciència

Tipus de document
:   Decret

Descriptors 

:   * Alacant

DECRET 24/1999, de 9 de febrer, del Govern Valencià, pel qual es transforma el conservatori superior de Música Òscar Esplà d'Alacant i es crea un conservatori professional de Música. [1999/X1337]
  
A l'actual Conservatori de Música d'Alacant se li ha encarregat impartir l'ensenyament de la música en els tres graus (elemental, mitjà i superior), en conseqüència, integra al seu si alumnat heterogeni en aptituds, motivacions i edats, des dels vuit anys fins a la culminació acadèmica que suposa el grau superior de música.
  
El present plantejament, regulat per un marc jurídic previ, s'ha modificat substancialment en virtut de l'aprovació de la Llei Orgànica 1/1990, de 3 d'octubre, d'Ordenació General del Sistema Educatiu.
  
El Decret 247/1993, de 21 de desembre, del Govern Valencià (DOGV núm. 2.175) regula les distintes modalitats d'ensenyament de la música en l'àmbit de la Comunitat Valenciana.
  
Com a conseqüència del nou marc normatiu cal separar els graus d'ensenyament en dos centres docents: un conservatori professional i un conservatori superior.
  
El primer assumirà l'orientació i la formació musical de l'alumnat a fi de proporcionar-li una formació musical de nivell mitjà que li possibilite l'accés al grau superior de música.
  
El segon assumirà la formació de l'alumnat que aspire a un major aprofundiment en l'especialització que garantisca la seua qualificació professional, de manera que servisca de canal per a l'establiment del tercer cicle universitari, conduent al títol de doctor, segons el que preveu l'article 42.4 de la Llei Orgànica 1/1990, de 3 d'octubre, d'Ordenació General del Sistema Educatiu.
  
Finalment, i partint de la realitat actual, caldrà procedir, segons s'indica en la disposició addicional catorze de la Llei Orgànica 1/1990, a l'adscripció del funcionariat docent actual en els distints graus en què s'estructuren els nous ensenyaments, prenent com a punt de partida el respecte als seus drets.
  
Els òrgans de govern del centre de grau professional que es creen per mitjà del present decret es regirà pel que s'estableix en el Decret 90/1986, de 8 de juliol, del Govern Valencià, pel qual s'aprova el Reglament dels Òrgans de Govern dels Centres Públics d'Ensenyaments Especialitzats, modificat pels decrets 53/1987, de 24 d'abril, i 180/1988, de 15 de novembre del Govern Valencià, i pel Reial Decret 1.815/1993, de 18 d'octubre, en el cas del conservatori superior.
  
En virtut d'això, a proposta del conseller de Cultura, Educació i Ciència, i després de la deliberació prèvia del Govern Valencià, en la reunió del dia 9 de febrer de 1999,
  
DECRETE
  
Article 1
  
1. Es transforma l'estructura acadèmica administrativa del Conservatori Superior de Música Òscar Esplà, codi 84095952, que deixarà d'organitzar i d'impartir els graus elemental i mitjà que tenia atribuïts.
  
2. El citat centre organitzarà i impartirà únicament els ensenyaments de música corresponents al grau superior, conformement al que estableix l'article 9 apartat c) del Reial Decret 389/1992, de 15 d'abril, pel qual s'estableixen els requisits mínims dels centres que impartisquen ensenyaments artístics.
  
3. El conservatori superior de Música s'ubicarà al carrer del catedràtic Juan Más i Porcel, núm. 2.
  
4. La capacitat del centre es fixa en 240 llocs escolars.
  
Article 2
  
Es crea, per desdoblament del Conservatori Superior de Música Òscar Esplà, el següent centre docent:
  
Província: Alacant
  
Municipi: Alacant
  
Denominació: conservatori professional de Música
  
Codi: 12568528
  
Adreça provisional: Sant Ferran núm. 30
  
Capacitat: 540 llocs
  
Ensenyaments de música: graus elemental i mitjà.
  
DISPOSICIONS ADDICIONAL
  
Primera
  
El que s'estableix en el present decret s'inscriurà en el Registre de Centres Docents de la Comunitat Valenciana.
  
Segona
  
1. El funcionariat pertanyent al Cos de Professorat de Música i Arts Escèniques s'adscriurà al Conservatori Professional, sense perjudici d'allò previst en la disposició addicional catorze 1) de la Llei Orgànica 1/1990, de 3 d'octubre, d'Ordenació General del Sistema Educatiu. Així mateix, el funcionariat del cos de catedràtics de Música i Arts Escèniques s'adscriurà al conservatori superior de Música.
  
2. El funcionariat afectat pel que s'estableix en la present disposició conservarà els drets inherents als anys de permanència continuada al conservatori de música de procedència, els quals seran acumulables, a l'efecte de mobilitat, al temps de serveis prestats al conservatori en què s'integren per mitjà de la present disposició.
  
Tercera
  
1. Els expedients acadèmics de l'alumnat de grau superior de l'actual Conservatori Superior de Música Òscar Esplà, d'Alacant, romandran a les dependències administratives del conservatori superior de Música.
  
2. L'alumnat accedirà al grau superior dels estudis de música del pla que s'extingeix quan complisca els requisits previstos en l'article 16, u, c) del Decret 2.618/1966, de 10 de setembre, i supere la prova d'accés que estableix el Reial Decret 970/1994, de 13 de maig.
  
3. L'alumnat de nou accés del conservatori superior de Música no podrà compatibilitzar l'ensenyament oficial i el lliure.
  
4. No perdrà la condició d'alumnat oficial del conservatori superior aquell que, per a finalitzar els seus estudis, haja de matricular-se d'assignatures catalogades de grau mitjà, segons el que estableix l'article 5, tres, del Decret 2.618/1966, de 10 de setembre, encara que les curse en un conservatori professional de Música.
  
Una vegada superats dits ensenyaments, es notificarà la citada circumstància a la Secretaria del conservatori superior, per mitjà de la corresponent certificació, acreditativa a l'efecte de completar l'expedient acadèmic de l'alumnat.
  
Quarta
  
Els expedients acadèmics de l'alumnat dels graus elemental i mitjà que estava cursant estudis al conservatori superior de Música, se centralitzaran a les dependències administratives del nou conservatori professional de Música.
  
Cinquena
  
A l'efecte de constitució del consell escolar i nomenament dels òrgans de govern dels centres a què es refereix el present decret tindran la consideració de centres de nova creació.
  
Sisena
  
1. Els òrgans de govern del conservatori professional de Música a què es refereix el present decret s'ajustaran en el seu funcionament, a allò previst en el Decret 90/1986, de 8 de juliol, pel qual s'aprova el Reglament dels Òrgans de Govern dels Centres Públics d'Ensenyaments Especialitzats, modificat pels decrets 180/1988 i 53/1987.
  
2. De manera supletòria i mentre la Comunitat Valenciana no dispose de normativa pròpia, el conservatori superior de Música a què es refereix la present disposició s'ajustarà al que s'estableix en el Reial Decret 1815/1993, de 18 d'octubre, pel qual es regula la composició del consell escolar i de la junta electoral dels conservatoris superiors que impartisquen únicament el grau superior.
  
DISPOSICIONS TRANSITÒRIES
  
1. Els catedràtics adscrits al conservatori superior de Música impartiran classes al Conservatori Professional de Música, d'aquells ensenyaments regulats pel Decret 2.618/1966, de 10 de setembre, que disposen de la titulació acadèmica requerida, quan el nombre d'alumnat de grau superior siga insuficient per a completar els seus horaris lectius.
  
2. Els catedràtics adscrits al conservatori superior de Música d'Alacant, titulars d'ensenyaments de grau mitjà del pla d'estudis regulat pel Decret 2.618/1996, de 10 de setembre, els continuaran tenint a càrrec seu fins a l'entrada en vigor del grau superior de la nova ordenació acadèmica.
  
DISPOSICIONS FINALS
  
Primera
  
Es faculta el conseller de Cultura, Educació i Ciència perquè adopte totes les mesures necessàries per al compliment i desplegament del que s'estableix en el present decret, així com perquè modifique, si s'escau, el domicili, la denominació i la configuració dels centres. Així mateix, se'l faculta perquè adopte les mesures necessàries sobre la distribució de crèdits, mitjans materials i plantilles de l'actual Conservatori Superior de Música Òscar Esplà, entre els centres a què es refereix el present decret.
  
Segona
  
Dit decret entrarà en vigor el dia de la seua publicació en el Diari Oficial de la Generalitat Valenciana. Això no obstant, els seus efectes s'entenen referits a l'inici del curs escolar 1998/1999.
  
València, 9 de febrer de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura, Educació i Ciència,
  
MANUEL TARANCÓN FANDOS


Còpia Permalink ELI